作者:蕭穎士
標題:遊馬耳山
內容:茲山表東服，遠近瞻其名。合遝盡溟漲，渾渾連太清。我來疑初伏，幽路無炎精。流水出溪盡，覆蘿搖風輕。高深變氣候，俯仰暮天晴。入谷煙雨潤，登崖雲日明。乾坤正含養，種植總滋榮。草樹皆秀色，雛麋亂新聲。攀巖挹桂髓，洞穴拾瑤英。此地隱微徑，何人得長生。宿心尚葛許，彌願棲蓬瀛。太息宦名路，遲回忠孝情。還丹昧遠術，養素慚幽貞。安得從此去，悠然升玉京。